《偈颂三十首》
宋代·释印肃

佛是西天之梵语，此土将觉义以同名。
心边不觉属众生，心转觉时一切佛。
佛开口处为言教，化导迷心转觉心。
众生开口成寐语，沙魇群迷叫不醒。
迷悟不同希达者，诸佛方便救迷情。
情忘想尽明心者，海藏琅函不可轻。
在在处处堪闻演，共祝吾皇亘古今。
臣忠子孝那边静，风雨调和物物成。
是非一体元无二，佛与众生不出心。
我今圆满如来藏，唯愿众生发信心。
等与如来同受用，一闻千悟永瞻钦。
这回针芥若不遇，刹那失足坠幽冥。
阎公问汝将何答，未免刀山火焰林。
地狱皆因心不悟，一十八界杳难寻。
八万四千城可畏，铁围无间苦呻吟。
个中不遇佛光照，万劫无由得山轮。
忉利诸天因业坠，后闻天鼓复超升。
人生有限空花相，光阴迅速岂堪停。
古人究竟如救头，后士无依岂不惊。
一失人身难再复，荣华富贵苦来临。
如今自有非他事，性水澄清理甚深。
海印森罗融万象，湛然无古亦无今。
化无所化知无二，自肯随心了此经。

作者简介：释印肃（一一一五～一一六九），号普庵，俗姓余，袁州宜春（今属江西）人。六岁从寿隆院贤和尚出家，二十七岁礼寿隆贤法师落发为僧，二十八岁受甘露大戒于宜春城北开元寺。游湖湘，谒大沩牧庵忠公，有省。十三年，归寿隆。二十三年，主慈化寺。孝宗乾道二年（一一六六），始营梵宇。五年卒，年五十五。有《普庵印肃禅师语录》，收入《续藏经》。事见《语录》卷上《年谱》、《悟道因缘》、《塔铭》。　印肃诗，辑自《普庵印肃禅师语录》，编为三卷。